text: Forældre protesterer over hashcafé
  09 februar 2013 kl. 13.58
  Borgere i Aabenraa har meget svært ved at forstå, at hverken kommunen eller politiet kan få lukket byens omtalte hashcafé. Trods snak om forbud, påbud og lukning er cafeen stadig åben.
  Der er ikke hverken søgt eller givet tilladelse til at drive café i ejendommen på Søndergade i Aabenraa, og alligevel åbnede hashcafeen i forrige weekend.
  Adskillige myndigheder holder øje med stedet, men trods myndighedernes store interesse sælges der fortsat hash her, og myndighederne har endnu ikke taget konkrete skridt til at lukke stedet.
  Frustrerede forældre har henvendt sig til TV SYD og klaget over, at cafeen fortsat findes.
  - Vi er rasende for ikke at sige angste for, at vores egne unge eller for den sags skyld naboens barn kan blive fristet eller lokket. Vi opdrager vores børn og unge til et rent miljø, uden hash og stoffer. Derfor er vi chokeret over den manglende entusiasme i at få lukket stedet, siger June Moshage og Jesper Nørskov Nielsen fra Aabenraa.
  